CELEX: 32012D0323
Language: hu
Date: 2012-06-22 00:00:00
Title: 2012/323/EU: A Tanács végrehajtási határozata ( 2012. június 22. ) a Kohéziós Alapból Magyarország részére tett kötelezettségvállalások felfüggesztésének megszüntetéséről

26.6.2012   
            
            
               HU
            
            
               Az Európai Unió Hivatalos Lapja
            
            
               L 165/46
            
         A TANÁCS VÉGREHAJTÁSI HATÁROZATA
   (2012. június 22.)
   a Kohéziós Alapból Magyarország részére tett kötelezettségvállalások felfüggesztésének megszüntetéséről
   (2012/323/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel a Kohéziós Alap létrehozásáról szóló, 2006. július 11-i 1084/2006/EK tanácsi rendeletre (1) és különösen annak 4. cikke (2) bekezdésére,
   tekintettel az Európai Bizottság javaslatára,
   mivel:
   
               (1)
            
            
               Az 1084/2006/EK rendelet 4. cikke megállapítja a Kohéziós Alapból nyújtandó támogatás feltételeit. A hivatkozott cikk (1) bekezdése értelmében a Tanács a Kohéziós Alapból az érintett tagállam részére tett kötelezettségvállalások teljes vagy részleges felfüggesztéséről határozhat, a felfüggesztésről szóló határozatot követő év január 1-jei hatállyal, amennyiben az Európai Unió működéséről szóló szerződés (EUMSZ) 126. cikkének (8) bekezdésével összhangban megállapítja, hogy az EUMSZ 126. cikkének (7) bekezdése értelmében kiadott tanácsi ajánlást az érintett tagállam részéről nem követte eredményes intézkedés.
            
         
               (2)
            
            
               A Tanács az Európai Közösséget létrehozó szerződés (EKSZ) 104. cikkének (6) bekezdése alapján hozott, a Magyarországon fennálló túlzott hiányról szóló, 2004. július 5-i 2004/918/EK határozatában (2) megállapította, hogy Magyarországon túlzott hiány áll fenn. A Tanács 2004. július 5-én egy első ajánlást, 2005. március 8-án egy második ajánlást és 2006. október 10-én egy harmadik ajánlást fogadott el, valamennyit Magyarországnak címezve az EKSZ 104. cikke (7) bekezdése alapján.. A Tanács 2009. július 7-én fogadta el negyedik ilyen ajánlását („2009. július 7-i tanácsi ajánlás”) a Magyarországon fennálló túlzott költségvetési hiány legkésőbb 2011-ig történő megszüntetése érdekében.
            
         
               (3)
            
            
               A Tanács 2012. január 24-én, az EUMSZ 126. cikke (8) bekezdése alapján elfogadta a 2009. július 7-i tanácsi ajánlás nyomán Magyarország által tett intézkedések megfelelésének megállapításáról szóló 2012/139/EU határozatot (3), amelyben megállapította, hogy a 2009. július 7-i tanácsi ajánlást Magyarország részéről nem követte eredményes intézkedés a túlzott költségvetési hiány megszüntetése érdekében az ajánlásban megállapított határidőn belül.
            
         
               (4)
            
            
               A Tanács a Kohéziós Alapból Magyarország részére tett kötelezettségvállalások 2013. január 1-jei hatállyal történő felfüggesztéséről szóló, 2012. március 13-i 2012/156/EU végrehajtási határozatával (4) az 1084/2006/EK rendelet 4. cikkével összhangban a Kohéziós Alapból tett kötelezettségvállalások 2013. január 1-jei hatállyal történő részleges felfüggesztéséről határozott. A Kohéziós Alap terhére történt kötelezettségvállalásokból felfüggesztendő összegről szóló határozat célja annak biztosítása volt, hogy a felfüggesztés eredményes és arányos legyen, egyúttal figyelembe véve az Unió jelenlegi általános gazdasági helyzetét és a Kohéziós Alap relatív fontosságát az érintett tagállam gazdasága szempontjából. A Tanács – az 1084/2006/EK rendelet 4. cikke (1) bekezdésének az adott tagállam, nevezetesen Magyarország esetében történő első alkalmazására tekintettel – helyénvalónak találta az érintett összeget a Kohéziós Alap 2013-ra előirányzott támogatásainak 50 %-ában megállapítani, azzal, hogy az összeg nem lépheti túl az említett tagállamnak a Bizottság szolgálatai által előre jelzett nominális GDP-jének 0,5 %-ában meghatározott maximális szintet. Ennek megfelelően a Tanács a Kohéziós Alapból Magyarország részére tett kötelezettségvállalásokból 495 184 000 EUR összeg 2013. január 1-jei hatállyal történő felfüggesztéséről határozott.
            
         
               (5)
            
            
               Szintén március 13-án a Tanács az EUMSZ 126. cikkének (7) bekezdésével összhangban felülvizsgált ajánlást („2012. március 13-i tanácsi ajánlás”) bocsátott ki Magyarországnak címezve, és a túlzott költségvetési hiány megszüntetésének határidejeként 2012-t határozta meg. Az ajánlásban mindenekelőtt az szerepel, hogy Magyarország: a 2012-re kitűzött, a GDP 2,5 %-ának megfelelő hiánycél elérése érdekében végezzen további, legalább a GDP 0,5 %-ának megfelelő költségvetési kiigazítást strukturális jellegű konszolidációs intézkedések további kidolgozása és végrehajtása révén; az esetleges rendkívüli bevételeket a költségvetés egyenlegének javítására használja fel; szükség szerint tegyen további strukturális intézkedéseket annak érdekében, hogy a 2013-as hiány jóval a GDP 3 %-ának megfelelő küszöbérték alatt maradjon; és építsen be a megfelelő tartalékról szóló rendelkezéseket a következő költségvetési törvényekbe. A Tanács emellett hangsúlyozta, hogy a költségvetési kiigazításnak hozzá kell járulnia az államadósság arányának csökkenő pályára állításához, és azt alá kell támasztani a költségvetési irányítási keret javasolt javításával is.
            
         
               (6)
            
            
               Magyarország 2012. április 23-án benyújtotta konvergenciaprogramjának éves aktualizált változatát, amely olyan költségvetési stratégiát vázol fel, amely biztosítja a túlzott hiány 2012-es határidőre történő fenntartható megszüntetését. A hivatalos hiánycélok és a tervezett költségvetési kiigazítások összhangban vannak a 2012. március 13-i tanácsi ajánlással. A program megerősíti a GDP 1,5 %-ának megfelelő, előző középtávú költségvetési célt, amelynek teljesítését 2013-ra tervezi. Az aktualizált változat szerint az államadósság a programidőszak alatt fokozatosan csökkenni fog, 2013-ban a GDP 77 %-ára, 2015-ben pedig a GDP 73 %-a alá kerül. A költségvetési irányítás reformjára vonatkozóan a hatóságok bejelentették, hogy a szükséges módosításokat a tavaszi ülésszak folyamán az országgyűlés elé terjesztik.
            
         
               (7)
            
            
               A nyilvánosan hozzáférhető információk alapján a Bizottság 2012. május 30-i közleményében megállapította, hogy Magyarország megtette a szükséges, a túlzott hiány megszüntetéséhez megfelelő előrelépést biztosító kiigazító intézkedéseket. Mindenekelőtt a költségvetés hiánya 2012-ben várhatóan eléri a GDP 2,5 %-át, majd 2013-ban jóval a GDP 3 %-ában megállapított referenciaérték alatt marad, ahogyan azt a Tanács márciusban ajánlotta. Figyelembe véve a kormány által március közepe óta rendelkezésre bocsátott, nyilvánosan hozzáférhető összes információt is, a Bizottság szolgálatainak előrejelzése szerint a hiány 2013-ban a GDP 2,7 %-át éri el. Tekintettel a potenciális GDP-növekedés módosításainak és a szokásos adórugalmasságtól való tervezett eltérésnek a hatásaira, a 2012-es költségvetési kiigazítás nagyjából összhangban van a megfogalmazott követelményekkel. A rendkívüli bevételek felhasználását és a megfelelő tartalékoknak a következő költségvetésekbe való beépítését azonban még bizonyítani szükséges. A 2012. tavaszi előrejelzés alapján az államadósság 2012-ben várhatóan a GDP 78,5 %-ára esik vissza, 2013-ban pedig némileg tovább csökken. Végezetül, történt némi előrehaladás a költségvetési irányítási keret megerősítése terén, de az országgyűlés tavaszi ülésszakának vége előtt még fontos reformokat kell kidolgozni és elfogadni. Ezen előzmények figyelembevételével és az első negyedév vártnál rosszabb, friss növekedési adatainak fényében a Bizottság továbbra is szigorúan nyomon fogja követni Magyarország költségvetési fejleményeit.
            
         
               (8)
            
            
               Összességében véve Magyarország meghozta a 2012. március 13-i tanácsi ajánlás nyomán szükséges kiigazító intézkedéseket a túlzott hiánynak a Tanács által megállapított határidőre történő megszüntetésére. Ezért a Kohéziós Alapból tett kötelezettségvállalások részleges felfüggesztéséről szóló 2012/156/EU végrehajtási határozatot hatályon kívül kell helyezni.
            
         
               (9)
            
            
               Amennyiben a túlzott hiány fennállásáról szóló határozatnak az EUMSZ 126. cikkének (12) bekezdése szerinti hatályon kívül helyezését megelőző bármely időpontban a meghozott intézkedések nem bizonyulnak megfelelőnek, a Tanács a Bizottság ajánlása alapján új határozatot fogad el az EUMSZ 126. cikkének (8) bekezdésével összhangban. Ebben az esetben a Tanács a Bizottság javaslatára határozatot hozhat a Kohéziós Alap terhére tett kötelezettségvállalások felfüggesztéséről,
            
         ELFOGADTA EZT A HATÁROZATOT:
   1. cikk
   A Tanács a Kohéziós Alapból Magyarország részére tett kötelezettségvállalásoknak a 2012/156/EU végrehajtási határozatban foglalt részleges felfüggesztését megszünteti.
   2. cikk
   Ennek a határozatnak Magyarország a címzettje.
   
      Kelt Luxembourgban, 2012. június 22-én.
      
         
            a Tanács részéről
         
         
            az elnök
         
         M. VESTAGER
      
   
   
      (1)  HL L 210., 2006.7.31., 79. o.
   
      (2)  HL L 389., 2004.12.30., 27. o.
   
      (3)  HL L 66., 2012.3.6., 6. o.
   
      (4)  HL L 78., 2012.3.17., 19. o.